Ljubljana, 10. 9. 2024

POGLED NA IZOBRAŽEVANJE 2024

(EDUCATION AT A GLANCE – EAG 2024)

**Objavljena je nova izdaja publikacije Education at a Glance 2024.**

Organizacija za ekonomsko sodelovanje in razvoj (OECD) na letni ravni objavlja podatke o izobraževanju v državah članicah in partnerskih državah. Publikacija Education at a Glance - EAG je najobširnejši mednarodni zbornik izbranih primerljivih podatkov o stanju in učinkih izobraževanja. Ta publikacija preučuje kakovost učnih rezultatov, vzvode politik in kontekstualne dejavnike, ki oblikujejo te rezultate, ter širše zasebne in družbene donose, ki so posledica naložb v izobraževanje.

PRAVIČNOST V IZOBRAŽEVANJU IN NA TRGU DELA– OSREDNJA TEMA EAG 2024

Pravičnost je že več desetletij v središču pozornosti oblikovalcev politik še posebej na področju izobraževanja. Izobraževalni sistem ne more veljati za uspešnega, če vsem učencem ne ponuja enakih možnosti in je premalo vključujoč.

Pravičnost v izobraževanju pomeni, da so učna okolja oblikovana tako, da zmanjšujejo vpliv družbenih neenakosti in ustvarjajo pogoje, v katerih dosežki v izobraževanju prispevajo k bolj pravičnim gospodarskim in družbenim izidom še dolgo po tem, ko učenci končajo šolanje. Kazalniki imajo ključno vlogo pri ocenjevanju napredka pri doseganju pravičnosti v izobraževanju, saj pomagajo ugotoviti, ali je pravičnost v izobraževanju realnost ali pa ostajajo pomembni izzivi, ki jih je potrebno naslavljati (Spotlight EAG 2024).

Celotna publikacija je dostopna na povezavi [Education at a Glance 2024 : OECD Indicators | Education at a Glance | OECD iLibrary (oecd-ilibrary.org)](https://www.oecd-ilibrary.org/education/education-at-a-glance-2024_c00cad36-en)

[Poudarki ob objavi EAG 2024 3](#_Toc176856761)

[Družbene neenakosti se odrazijo v izobraževanju že v zgodnjem otroštvu. 3](#_Toc176856762)

[Največje neenakosti v izobraževanju so povezane s socialno-ekonomskim ozadjem družine iz katere izhajajo učenci. 3](#_Toc176856763)

[Dekleta in ženske so pri izobraževanju uspešnejše od fantov in moških, na trgu dela je ravno obratno. 4](#_Toc176856764)

[Višja sekundarna (srednješolska) izobrazba ostaja ključna za izboljšanje položaja na trgu dela. 4](#_Toc176856765)

[Terciarna izobrazba je v vseh državah in vseh demografskih skupinah povezana z najboljšimi zaposlitvenimi možnostmi za mlade. 4](#_Toc176856766)

[Verjetnost zaposlitve se povečuje z doseženo izobrazbo, vendar so terciarno izobraženi odrasli, ki so se rodili v tujini zaposleni v manjšem deležu, kot rojeni v državi z isto stopnjo izobrazbe. 5](#_Toc176856767)

[Nekaj poudarkov za Slovenijo: 5](#_Toc176856768)

[Slovenija je z deležem 4,6 % BDP za izobraževanje pod povprečjem OECD. 5](#_Toc176856769)

[V letu 2021 so bili povprečni letni izdatki na učenca od primarnega do terciarnega izobraževanja v Sloveniji pod povprečjem OECD; v Sloveniji 13.205 USD, v OECD 14.179 USD. 5](#_Toc176856770)

[Število učencev na učitelja se razlikuje med ravnmi izobraževanja; v Sloveniji je pod povprečjem OECD na primarni in nižji sekundarni ravni (osnovna šola) in nad povprečjem na višji sekundarni ravni (srednja šola). 6](#_Toc176856771)

[Povprečne dejansko izplačane plače učiteljev so bile v Sloveniji pod povprečjem OECD. 6](#_Toc176856772)

# Poudarki ob objavi EAG 2024

##

## Družbene neenakosti se odrazijo v izobraževanju že v zgodnjem otroštvu.

Vključenost v predšolsko vzgojo je še posebej pomembna za otroke iz socialno-ekonomsko šibkejših družin. Vendar je v Sloveniji, tako kot v večini drugih držav OECD, manj verjetno, da bodo otroci, stari od 0 do 2 let, iz družin iz spodnjega dohodkovnega tercila vključeni v predšolsko vzgojo, kot otroci iz zgornjega dohodkovnega tercila (49 % v primerjavi z 52 %). Razlika 2 odstotni točki v vključenosti otrok iz družin iz zgornjega in spodnjega tercila je manjša od povprečja razlike OECD, ki znaša 19 odstotnih točk (Country Note EAG 2024).

Predšolska vzgoja pomaga zmanjšati razvojne vrzeli, zaradi katerih so nekateri otroci ob začetku šolanja v slabšem položaju. Eno leto pred začetkom primarnega izobraževanja je v večini držav OECD velika večina otrok vključena v predšolsko vzgojo. V Sloveniji je 95 % otrok starih 5 let vključenih v predšolsko vzgojo, medtem ko je povprečje OECD 85 %, 11 % pa jih je pri tej starosti v OECD že v primarnem izobraževanju. V primerjavi s povprečjem OECD pa je v Sloveniji večji delež otrok vključen v predšolsko vzgojo v mlajših letih in sicer: 28 % mlajših od 2 let (OECD 18 %), 82 % starih 2 leti (OECD 42%), 90 % starih 3 leta (OECD 75 %) in 93 % starih 4 leta (OECD 89 %). (Tabela B1.1)

## Največje neenakosti v izobraževanju so povezane s socialno-ekonomskim ozadjem družine iz katere izhajajo učenci.

Izobraževalni rezultati se prenašajo med generacijami. Družbene neenakosti se začnejo že zgodaj in se v veliki meri ohranjajo skozi vse ravni izobraževalnega sistema. V državah OECD z razpoložljivimi podatki je za otroke iz družin z nizkimi dohodki v povprečju za 18 odstotnih točk manj verjetno, da bodo otroci pred tretjim letom starosti vključeni v predšolsko vzgojo in varstvo kot za otroke iz gmotno bolje stoječih družin. V osnovnošolskem in srednješolskem izobraževanju učenci iz socialno- ekonomsko šibkejših družin dosegajo slabše rezultate na mednarodnih raziskavah, kot je na primer mednarodno preverjanje bralne pismenosti PIRLS (četrtošolci) in PISA (15-letniki). (EAG, str. 20)

Tudi v Sloveniji je uspešen zaključek višjega sekundarnega izobraževanja (srednja šola) povezan z izobrazbo staršev. V Sloveniji v času predvidenem za zaključek programa uspešno zaključi splošni program višjega sekundarnega izobraževanja (gimnazijo) 71 % dijakov, katerih starši niso pridobili višje sekundarne izobrazbe, 80 % dijakov, katerih starši imajo višjo sekundarno izobrazbo, in 88 % dijakov, katerih starši so zaključili terciarno izobraževanje. Podobno je pri poklicnem in tehniškem izobraževanju, ki ga uspešno zaključi: 69 % dijakov, katerih starši niso zaključili višjega sekundarnega izobraževanja, 77 % dijakov, katerih starši so zaključili višje sekundarno izobraževanje in 83 % dijakov, katerih starši so zaključili terciarno izobraževanje. (Tabela B3.4., 2019)

V Sloveniji dve leti po predvidenem času za zaključek programa uspešno zaključi splošni program višjega sekundarnega izobraževanja (gimnazijo) 86 % dijakov, katerih starši niso pridobili višje sekundarne izobrazbe, 93 % dijakov, katerih starši imajo višjo sekundarno izobrazbo, in 97 % dijakov, katerih starši so zaključili terciarno izobraževanje. Podobno je pri poklicnem in tehniškem izobraževanju, ki ga uspešno zaključi: 78 % dijakov, katerih starši niso zaključili višjega sekundarnega izobraževanja, 87 % dijakov, katerih starši so zaključili višje sekundarno izobraževanje in 92 % dijakov, katerih starši so zaključili terciarno izobraževanje. (Tabela B3.4., 2019)

## Dekleta in ženske so pri izobraževanju uspešnejše od fantov in moških, na trgu dela je ravno obratno.

Deklice in ženske so po večini razpoložljivih meritev v izobraževanju uspešnejše od fantov in moških. Na višji sekundarni in terciarni ravni imajo večjo verjetnost, da bodo uspešno zaključile izobraževanje v vseh državah, za katere so na voljo podatki, pri čemer razlike med spoloma pogosto presegajo 10 odstotnih točk. (EAG, str. 19)

Ženske se tudi pogosteje kot moški vpišejo v terciarno izobraževanje in ga tudi v večjem deležu uspešno zaključijo. Delež mladih žensk, starih od 25 do 34 let, s terciarno izobrazbo je bistveno višji; v Sloveniji ima v tej starostni skupini terciarno izobrazbo 53 % žensk in 30 % moških (OECD 54 % mladih žensk in 41 % mladih moških). (Tabela A1.2., 2023)

Kljub visoki stopnji izobrazbe pa so ženske na trgu dela še vedno prikrajšane. Pri mladih ženskah je manj verjetno, da bodo zaposlene, razlika pa je še posebej velika pri tistih, ki niso končale višje sekundarne izobrazbe. Stopnja zaposlenosti mladih žensk, ki nimajo dokončane višje sekundarne izobrazbe, je v Sloveniji 43 % (OECD 47 %) in moških 67 % (OECD 72 %). Med mladimi ženskami s terciarno izobrazbo je 85 % zaposlenih (OECD 84 %) moških pa 94 % (OECD 90 %). (Tabela A.3.2., 2023)

Mlade ženske (25 do 34 let) tudi zaslužijo manj kot mladi moški, in sicer v povprečju V Sloveniji tiste, ki nimajo višje sekundarne (srednješolske) izobrazbe, 12 % manj (OECD 15 %), tiste, ki imajo višjo sekundarno izobrazbo 17 % manj (OECD 16 %) , in tiste s terciarno izobrazbo 20 % manj (OECD 17 %). (Tabela A4.3., 2022)

## Višja sekundarna (srednješolska) izobrazba ostaja ključna za izboljšanje položaja na trgu dela.

V Sloveniji je delež odraslih (25 do 64 let) z doseženo manj kot višjo sekundarno izobrazbo (srednješolsko) 12 % in je nižji kot v povprečju v državah OECD, kjer je 19 % (Tabela A1.1 2023).

V primerjavi med letoma 2016 in 2023 je v Sloveniji delež mladih, ki niso dosegli vsaj višje sekundarne izobrazbe med mladimi moškimi ostal nespremenjen pri 8 %, delež mladih žensk brez dosežene višje sekundarne izobrazbe se je bistveno povečal s 4 % (2016) na 7% (2023). (Tabela A1.2.)

Izobrazba je najboljša zaščita v krizi. V Sloveniji je bilo leta 2023 med mladimi delovno aktivnih: z izobrazbo nižjo od višje sekundarne 67 % moških (OECD 72 %) in 43 % žensk (OECD 47 %), z višjo sekundarno izobrazbo 93 % moških (OECD 85 %) in 80 % žensk (OECD 70 %) in s terciarno 94 % moških (OECD 90 %) in 85 % žensk (OECD 84 %) . (Tabela A3.2., 2023)

Delavci v starostni skupini od 25 do 64 let, ki nimajo višje sekundarne (srednješolske) izobrazbe, v Sloveniji v povprečju zaslužijo 16 % manj kot tisti, ki jo imajo (OECD 18 %). (Tabela A4.1., 2022)

## Terciarna izobrazba je v vseh državah in vseh demografskih skupinah povezana z najboljšimi zaposlitvenimi možnostmi za mlade.

Zaposlitvene možnosti so odvisne od dosežene stopnje izobrazbe in spola. Leta 2023 je bilo med mladimi delovno aktivnih: 67 % moških (OECD 72 %) in 43 % žensk (47 %) z izobrazbo nižjo od sekundarne, 93 % moških (OECD 85 %) in 80 % žensk (OECD 70 %) z višjo sekundarno izobrazbo in 94% moških (OECD 90%) in 85 % žensk (OECD 84%) s terciarno izobrazbo. (Tabela A3.2., 2023)

 Le 36 % delavcev z višjo sekundarno izobrazbo zasluži več od mediane (vseh plač delovno aktivnih odraslih (stari 25 do 64 let)), na vseh ravneh izobraževanja (OECD 42 %) v primerjavi s 74 % tistih s terciarno izobrazbo (OECD 68 %). (Tabela A4.2., 2022)

## Verjetnost zaposlitve se povečuje z doseženo izobrazbo, vendar so terciarno izobraženi odrasli, ki so se rodili v tujini zaposleni v manjšem deležu, kot rojeni v državi z isto stopnjo izobrazbe.

V povprečju je v državah OECD z manj kot višjo sekundarno izobrazbo zaposlenih 60 % odraslih, rojenih v državi, in 63 % odraslih, rojenih v tujini, pri čemer se ta delež poveča na 88 % rojenih v državi in 82 % v tujini rojenih odraslih s terciarno izobrazbo.

V Sloveniji je z manj kot višjo sekundarno izobrazbo zaposlenih 53 % odraslih, rojenih v Sloveniji, in 58 % odraslih, rojenih v tujini: Pri odraslih s terciarno izobrazbo se ta razlika poveča in obrne v prid rojenim v državi in sicer je zaposlenih odraslih s terciarno izobrazbo 91 %, rojenih v Sloveniji, in 88 %, rojenih v tujini. (Tabela A3.4., 2023)

# Nekaj poudarkov za Slovenijo:

## Slovenija je z deležem 4,6 % BDP za izobraževanje pod povprečjem OECD.

Slovenija je v letu 2021 namenila 4,6 % bruto domačega proizvoda (BDP) za izobraževanje na primarni do terciarni ravni, to je manj od povprečja OECD, ki je znašalo 4,9 % BDP. Delež BDP je za posamezne stopnje tako: primarno izobraževanje 1,7 %, sekundarno 1,7 % (nižje sekundarno 0,8% in višje sekundarno 0,9 %) ter terciarno 1,2 % v primerjavi z povprečjem OECD, ki je: primarno izobraževanje 1,4 %, sekundarno 1,9 % (nižje sekundarno 0,96 % in višje sekundarno 1,03 % )in terciarno 1,5 %. (Tabela C2.1., 2021)

Kljub temu, da je indeks spremembe za Slovenijo pozitiven med letoma 2015 in 2021 (Tabela, C2.2), je delež BDP za primarno do terciarno izobraževanje še vedno bistveno pod vrednostjo BDP 6,2%, ki jo je Slovenija dosegala leta 2005, ko je bila nad povprečjem OECD (5,8 %).(EAG 2008, Tabela B2.1.)

Za predšolsko vzgojo je Slovenija namenila 1,1 % BDP, kar je nad povprečjem OECD, ki je 0,9 %. (Tabela C2.1., 2021)

## V letu 2021 so bili povprečni letni izdatki na učenca od primarnega do terciarnega izobraževanja v Sloveniji pod povprečjem OECD; v Sloveniji 13.205 USD, v OECD 14.179 USD.

V letu 2021 so povprečni letni izdatki na učenca od primarnega do terciarnega izobraževanja v Sloveniji znašali 13.205 USD, (izraženo v paritetah kupne moči), medtem ko je povprečje v državah OECD 14.209 USD. V večini držav se izdatki povečujejo glede na stopnjo izobraževanja, v Sloveniji pa je poraba na učenca: 12.170 USD v primarnem izobraževanju (OECD 11.902 USD), 13.000 USD v nižjem sekundarnem (OECD 13.528 USD), 10.928 USD višjem sekundarnem (OECD 13.719) in sicer 11.183 USD za splošne (gimnazijske) programe (OECD 12.314 USD) in 10.805 USD za poklicne programe (OECD 14.646 USD) in 18 533 USD v terciarnem izobraževanju (OECD 20.499 USD) (Tabela C1.1, 2021).

## Število učencev na učitelja se razlikuje med ravnmi izobraževanja; v Sloveniji je pod povprečjem OECD na primarni in nižji sekundarni ravni (osnovna šola) in nad povprečjem na višji sekundarni ravni (srednja šola).

V povprečju OECD je v primarnem izobraževanju 14 učencev na učitelja, v nižjem sekundarnem izobraževanju 13 učencev in v višjem sekundarnem izobraževanju 13 učencev. V Sloveniji je 10 učencev na učitelja v primarnem in nižjem sekundarnem izobraževanju (združen podatek zaradi drugačne organizacije, enovito primarno in nižje sekundarno izobraževanje v osnovni šoli) in 14 učencev na učitelja v višjem sekundarnem izobraževanju. (Tabela D2.2, 2022)

## Povprečne dejansko izplačane plače učiteljev so bile v Sloveniji pod povprečjem OECD.

Povprečne dejansko izplačane letne plače učiteljev v Sloveniji[[1]](#footnote-1) so pod povprečjem OECD in sicer: 35.497 USD (izraženo v paritetah kupne moči) v predšolski vzgoji (OECD 46.475), 48.497 USD na primarni ravni (OECD 54.052), 49.350 USD na nižji sekundarni ravni (OECD 56.462) in 51.071 USD na višji sekundarni ravni (splošni program) (OECD 59.978). (Tabela D3.3, 2023)

V primerjavi z dejansko izplačanimi plačami terciarno izobraženih delovno aktivnih odraslih zaposlenih za polni delovni čas so plače učiteljev nižje v vseh državah z razpoložljivimi podatki, razen na Portugalskem in v Kostariki. V Sloveniji so bile leta 2022 plače učiteljev na primarni ravni 0,88 % (OECD 0,81 %), na nižji sekundarni 0,89% (OECD 0,84 %) in na višji sekundarni, splošni program 0,92% (OECD 0,88 %) glede na plače terciarno izobraženih zaposlenih. (Tabela D3.2., 2023)

Dodamo pojasnilo o ravneh izobraževanja:

**Za razumevanje slovenskih podatkov** je pomembno pojasnilo o tem, kako pri nas razvrščamo vzgojo in izobraževanje glede na klasifikacijo ISCED 2011, ki razlikuje med osmimi ravnmi izobraževanja:

ISCED 0 – predšolska vzgoja in izobraževanje: prvo starostno obdobje (ISCED 01) in drugo starostno obdobje (ISCED 02) predšolske vzgoje

ISCED 1 – primarno izobraževanje: osnovnošolsko izobraževanje od 1. do 6. razreda (1. in 2. vzgojno-izobraževalno obdobje)

ISCED 2 – nižje sekundarno izobraževanje: osnovnošolsko izobraževanje od 7. do 9. razreda (3. vzgojno-izobraževalno obdobje)

ISCED 3 – višje sekundarno izobraževanje: srednješolsko izobraževanje

ISCED 4 – posekundarno neterciarno izobraževanje: v Sloveniji ni izobraževanja na tej ravni

ISCED 5 – krajše terciarno izobraževanje: višje strokovno izobraževanje

ISCED 6 – prva stopnja (*Bachelor*): izobraževanje po študijskih programih prve stopnje

ISCED 7 – druga stopnja (*Master*): izobraževanje po študijskih programih druge stopnje

ISCED 8 – doktorsko izobraževanje: doktorsko izobraževanje (študijski programi tretje stopnje)

Navedba "sekundarno izobraževanje" (*secondary education*) tako za Slovenijo pomeni, da podatki zajemajo skupaj 3. vzgojno-izobraževalno obdobje osnovne šole in srednješolsko izobraževanje.

Navedba "poklicno" (*vocational*) izobraževanje vključuje nižje in srednje poklicno izobraževanje, srednje strokovno in tehniško izobraževanje ter poklicno-tehniško izobraževanje.

Navedba "splošno višje sekundarno izobraževanje" (*general upper secondary*) v Sloveniji pomeni gimnazijsko izobraževanje.

Več pojasnil o razvrstitvi izobraževanja, tudi prejšnjega višje- in visokošolskega izobraževanja, je na voljo na spletni strani Inštituta za statistiko UNESCO (UIS), v rubriki "ISCED MAPPINGS" (<http://uis.unesco.org/en/isced-mappings>).

1. Podatki za slovenijo iz leta 2022. [↑](#footnote-ref-1)